Ульбашев Мухьэрбий: «Урысей Федерацэм и субъектхэм дэ тхуэдэу социальнэ къалэнхэр нэгъэсауэ зыгъэзэщIэфа, пандемиеми тэмэму пэщIэта, апхуэдэу коммерческэ щIыхуэр зыпшыныжыфа куэд яхэткъым»
 «Дэ коммерческэ щIыхуэхэр къэтщтэн ддакъым икIи апхуэдэ щIыхуэхэр ттелъкъым», - къыхигъэщхьэхукIащ КъБР-м и Iэтащхьэ КIуэкIуэ Казбек Парламентым и пащхьэ къыщыщыпсалъэм.
ЩIыналъэм и Iэтащхьэм зэпкърыхауэ къигъэлъэгъуащ а Iуэхум зэреплъыр: «Бюджет кодексым апхуэдэ текъузэныгъэхэр хэмылъыж пэтми, къэрал щIыхуэр гъэмэщIэным апхуэдизу дыщIегугъур къызыгурымыIуэхэр щыIащ. Япэрауэ, зэрыжысIащи, дэ коммерческэ щIыхуэхэр къэтщтэн ддакъым икIи абыхэм проценткIэ щхьэщатыкI ахъшэр къытхуонэ. Дэ ттелъыр Урысей Федерацэм и бюджет IэнатIэм къеIытха щIыхуэрщ икIи абы проценткIэ щхьэщыттыкIышхуэ щыIэкъым. ЕтIуанэрауэ, фэри зэрыфщIэщи, Урысей Федерацэм и Президентым Федеральнэ Зэхуэсым Зэрызыхуигъэзам къыщигъэлъэгъуащ щIыналъэ зыбжанэм апхуэдэ коммерческэ щIыхуэхэр зэрыщхьэщахар. Дэ абыхэм дазэрыхэмыхуар нэхъыфIу къызолъытэ. Дэ нобэ дахэтщ инфраструктурэ проектхэр ягъэзэщIэн папщIэ бюджет щIыхуэ къэзыщтэну хуит щIыналъэхэм. Апхуэдэ щIыхуэхэм, сыщымыуэмэ, щхьэщатыкIыр проценти 10 хуэдизщ».
КIуэкIуэ Казбек къигъэлъэгъуащ апхуэдэ щытыкIэм къихь сэбэпынагъхэр. Абыхэм ящыщщ цIыхухэр псыкIэ къызэрызэрагъэпэщыр, гъуэгухэр зэрызэрагъэпэщыжыр, жылагъуэхэр зэIузэпэщ зэращIыр, нэгъуэщIу жыпIэмэ, щIыналъэм и инфраструктурэ зыужьыныгъэр егъэфIэкIуэныр.
«Къэрал щIыхуэр гъэмэщIэным къарууэ диIэр зэретхьэлIам и фIыгъэкIэ дэ нобэ федеральнэ бюджетым къыхэкIыу сом мелардитху нэхърэ мынэхъ мащIэ къызэщIэдгъэуIуэфынущ. Абы къыхэкIыу ищхьэкIэ къыщыгъэлъэгъуа инфраструктурэ лэжьыгъэхэр дэдгъэкIыну Iэмал псори диIэщ. АбыкIэ сэбэп хъунущ иужь зэманым федеральнэ IэнатIэм къыщащта унафэхэри. БлэкIа илъэсхэм ди бгыр щIэкъузауэ дызэрылэжьам и фIыгъэкIэ нобэ республикэм и Iуэхухэр нэрылъагъуу едгъэфIэкIуэну Iэмал дгъуэтащ», - къыхигъэщхьэхукIащ КъБР-м и Iэтащхьэ КIуэкIуэ Казбек.
КъБР-м и Iэтащхьэ КIуэкIуэ Казбек Къэбэрдей-Балъкъэр Республикэм и Парламентым Зэрызыхуигъэзар къызэрыщыхъуам щытепсэлъыхьым республикэм и Парламентым и лIыкIуэу Урысей Федерацэм и Федеральнэ Зэхуэсым хэт Ульбашев Мухьэрбий хэхауэ тригъэщIащ пандемием и лъэхъэнэм республикэм и унафэщIхэм ирагъэкIуэкIа бюджет политикэм.
Къапщтэмэ, сенаторым жиIащ: «Парламентым хуэгъэза псалъэм япэу Iыхьэ пыухыкIа щиубыдащ пандемием. ЗэрыгурыIуэгъуэщи, а Iуэхум къыгуэхыпIэ имыIэу пыщIауэ щытащ бюджетым и хэхъуэхэри и хэщIхэри. Иджы япэу IупщIу зэхэтхащ коммерческэ кредитхэм яхуэгъэза къалэн псори республикэм зэригъэзэщIар. Абы икъукIэ мыхьэнэшхуэ иIэщ. ЦIыхухэм я пащхьэ къыщищта къалэнхэр игъэзэщIэн папщIэ республикэм илъэс куэдкIэ коммерческэ рынокым щIыхуэ къыщищтэу екIуэкIащ. Ар мыхъумыщIагъэу жыпIэ хъунукъым. Апхуэдэ лэжьэкIэр бюджет политикэм и Iэмэпсымэхэм ящыщ зыщ. Ауэ республикэм и унафэщIхэр, езыр и щхьэкIэ республикэм и Iэтащхьэр иужьрей илъэситIым жэуаплыныгъэшхуэ яхэлъу бюджет Iуэхум зэрыбгъэдэтам и фIыщIэкIэ коммерческэ щIыхуэ псори япшыныжащ».
«Сэ нехьэкI-къехьэкI хэмылъу жысIэфынущ: Урысей Федерацэм и субъектхэм куэд яхэткъым дэ тхуэдэу социальнэ къалэнхэр нэсу зыгъэзэщIэфа, пандемием тэмэму пэщIэта, а псоми къадэкIуэу коммерческэ щIыхуэхэр къанэ щымыIэу зыпшыныжыфа», - къигъэлъэгъуащ Ульбашев Мухьэрбий. - А псори жэуаплыныгъэ зыпылъ лэжьэкIэм и Iэужьщ. Урысей Федерацэм и Президентым Федеральнэ Зэхуэсым Зэрызыхуигъэзам щыжиIауэ щытащ бюджет политикэр тэмэму езыгъэкIуэкI, апхуэдэу коммерческэ щIыхуэхэр и зэманым зыпшыныж щIыналъэхэм инфраструктурэ проектхэр гъэзэщIэным трагъэкIуэдэн папщIэ федеральнэ ахъшэ нэхъ пасэу зэрыхухахынур».
Республикэм и унафэщIымрэ Правительствэмрэ гъэхуауэ икIи IэкIуэлъакIуэу бгъэдохьэ зэманым къыдэкIуэ гугъуехьхэр къызэнэкIыным. Ди республикэм и унафэщIым Парламентым Зэрызыхуигъэзар адэкIи дэIэпыкъуэгъу хъунущ социально-экономикэ зыужьыныгъэр щIэгъэхуэбжьэнымкIэ, дэтхэнэ унагъуэми и гугъуехьхэр гъэмэщIэнымкIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
